Ole Stavad (S), 2000-05-11:
Centrum-Demokraterne har opfordret regeringen til at afhjælpe likviditetsproblemer i virksomheder, der anvender fjernvarme som procesvarme, hvilket primært vil sige virksomheder inden for gartnerierhvervet.
Det er rigtigt, at der for gartnerierhvervet kan opstå
en likviditetsvirkning som følge af betaling af energiafgifter og moms af energi.
Jeg vil dog slå fast, at den likviditetsvirkning især opstår for gartnerierhvervet, fordi det gennem længere tid har haft særligt gunstige vilkår, for så vidt angår den samlede afgiftsbelastning og momsafregningsreglerne, i forhold til de fleste andre erhverv.
For det første er gartnerierne omfattet af CO2-afgiftslovens procesliste, og hvis de i overensstemmelse hermed har indgået aftaler om energieffektivisering, så er deres samlede afgiftsbelastning kun 3 pct. af den fulde afgiftsbelastning, altså en lempelse af afgiftsniveauet på hele 97 pct. For det andet har gartnerierne historisk set haft en ekstraordinær lang momskredittid i forhold til andre erhverv.
Det kan føre til en likviditetsvirkning for godtgørelser, da de betalte afgifter som hovedregel sker ved modregning af det tilbagebetalingsberettigede beløb i den moms, gartnerierne skal indbetale, hvilket vil sige for gartneriernes vedkommende hvert halve år. Sædvanligvis er der jo tale om, at de netto skal indbetale penge, og her er en lang betalingsfrist så en fordel.
Så er der de særligt fordelagtige vilkår for branchen, der efter min opfattelse ikke kan begrunde yderligere lempelser af likviditetsvirkningen for gartnerierne.
I den forbindelse vil jeg gøre opmærksom på, at momsafregningsreglerne bliver ændret i disse år.
Det ville ikke være hensigtsmæssigt at modvirke den ensartethed, disse regler medfører, ved allerede nu at etablere en særording for de enkelte erhverv.
Det følger i dag af energiafgiftslovene og CO2-afgiftsloven, at leverandøren, i dette tilfælde producenten af varme, er den afgiftspligtige og dermed den, der indbetaler afgiften til Told og Skat.
Leverandøren overvælter herefter afgifterne på forbrugerne, heriblandt gartnerierne.
Fordelen ved dette system er for det første, at kun et begrænset antal virksomheder skal indbetale afgiften til Told og Skat, for det andet, at risikoen for manglende indbetaling - altså med efterfølgende tab - er ringe, og for det tredje, at leverandøren ikke skal foretage en vurdering af forbrugerens anvendelse af fjernvarme, hvilket praktisk talt ville være en umulighed. En særordning, hvor gartnerier får mulighed for at lade sig registrere som nettoafregnere hos Told og Skat, vil komplicere afgiftsreglerne, hvilket jeg synes vi skal være forsigtige med.
Det samme er tilfældet, for så vidt angår en særordning, hvor virksomhedernes fjernvarmeselskab får mulighed for at lade sig registrere som nettoafregnere og forestår nettoafregning på virksomhedernes vegne.
Der er dog mulighed for i høj grad at afbøde den likviditetsvirkning, der kan opstå på gartnerierne.
Allerede i dag har gartnerierne mulighed for at imødekomme den nævnte likviditetsvirkning ved at benytte sig af muligheden for at få fremskyndet tilbagebetalingen af visse afgifter.
Ordningen om fremskyndet tilbagebetaling af visse afgifter omfatter energi- og CO2-afgifter og det, der følger af de love, og giver virksomheder med et årligt afgiftsbeløb på mindst 30.000 kr. mulighed for ved henvendelse til Told og Skat at få godtgjort betalte afgifter inden for en 3-ugers-frist.
På baggrund af de særligt lempelige vilkår for gartnerierne, for så vidt angår den samlede afgiftsbelastning og momsafregningsreglerne, den kommende ændring af momsafregningsreglerne og den allerede eksisterende mulighed for at fremskynde tilbagebetaling af energi- og CO2-afgifterne, mener jeg ikke, at det skulle være nødvendigt for gartnerierne af økonomiske årsager at skifte fra fjernvarme til opvarmning med fuelolie.
Jeg opfordrer imidlertid forslagsstillerne til at komme med konkrete oplysninger om den økonomiske baggrund for det skifte fra fjernvarme til fuelolie, som er nævnt i bemærkningerne til forslaget.